IFEC ร่วงกว่า 10% กูรูแนะซื้อลงทุนระยะยาวให้เป้า 13 บ.
IFEC ร่วงกว่า 10% บล.เคจีไอ แนะซื้อเพื่อลงทุนยาว-เป้า 13 บ.ชี้สามารถนำธุรกิจดาราเทวีหลังจากคืนหนี้ได้หมดไปค้ำประกันเงินกู้เพื่อลงทุนพลังงานทดแทนต่อได้อีก ทั้งนี้ เวลา 14.43 น.ราคาอยู่ที่ 7.05 บาท ลบ 0.85 บาท หรือ 10.76% มูลค่าการซื้อขาย 524.36 ล้านบาท
18 ธ.ค. 2558

ผู้สื่อข่าวรายงานว่า ราคาหุ้น บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ณ เวลา 14.43 น.อยู่ที่ 7.05 บาท ลบ 0.85 บาท หรือ 10.76% มูลค่าการซื้อขาย  524.36 ล้านบาท ทั้งนี้ราคาหุ้นเปิดตลาดที่ 7.85 บาท ระหว่างวันมีการปรับตัวขึ้นสูงสุดที่ 7.95 บาท และต่ำสุดที่ 6.60 บาท โดยในวันนี้ราคาหุ้นมีการปรับตัวต่ำสุดในรอบ 1 ปี 2 เดือน

ด้านบล.เคจีไอ (ประเทศไทย) ระบุในบทวิเคราะห์(18 ธ.ค). ยังคงแนะนำ “ซื้อสะสม”IFEC เป้า Consensus 13 บาท สำหรับการลงทุนระยะกลาง – ยาว โดยคาดนักลงทุนยังอยู่ระหว่างการย่อยข้อมูลการลงทุน รร. ดาราเทวี โดยฝ่ายวิเคราะห์ประเมินเป็นการตัดสินใจที่ถูกในช่วงที่พลังงานทดแทนของไทยยังต้องรอ
ขณะที่หากพิจารณาการลงทุนในรายละเอียดแล้วจะเป็นการใช้เงินลงทุนเพียง 1.5 พันล้านบาท เพื่อซื้อสินทรัพย์ที่มีราคาประเมิน 4 พันล้านบาท (จ่ายเบื้องต้น 2.5 พันล้านบาท และหลังขายที่ดินที่ไม่ได้ใช้งานใน 1H59 จะได้เงินกลับมา 1 พันล้านบาท)
ขณะที่แนวโน้มปีหน้า รร. ดาราเทวีจะพลิกกำไรราว 30-50 ล้านบาท หลังจากคืนหนี้ได้หมด ในมุมมองด้านการเงินสามารถนำสินทรัพย์ รร. ดาราเทวีไปค้ำประกันเงินกู้เพื่อลงทุนพลังงานทดแทนต่อได้อีก 
ประกอบกับ IFEC ยังเดินหน้าโครงการพลังงานทดแทนตามแผนเดิมโดยยังมีเงินสดในมืออีก 3 พันล้านบาทที่จะพร้อมลงทุนโครงการลมลิกอร์และลมเทพา (COD ไตรมาส 3/59) และโครงการพลังงานลมที่เวียดนาม (คาดประกาศลงทุนสัปดาห์นี้) อีกทั้งคาดหากวันที่ 22 ธ.ค.58 ไม่เลื่อนจับสลากโครงการโซลาร์สหกรณ์ หุ้นในกลุ่มจะมี Sentiment ที่ดีขึ้น